Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, Ministerstvo spravodlivosti Slovenskej republiky predkladá na rokovanie vlády Slovenskej republiky návrh Výboru Národnej rady Slovenskej republiky pre európske záležitosti na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (tlač 195). 
 Ministerstvo spravodlivosti Slovenskej republiky k predloženému poslaneckému návrhu zákona uvádza:
 
Všeobecne
             Účelom predkladaného návrhu zákona je v nadväznosti na paralelne navrhovanú zmenu ústavného zákona č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie upraviť v rokovacom poriadku Národnej rady Slovenskej republiky podrobnosti o realizácii oprávnenia Národnej rady Slovenskej republiky zaviazať vládu Slovenskej republiky na podanie žaloby na Európsky súdny dvor (po novom Súdny dvor Európskej únie) vo veci porušenia zásady subsidiarity legislatívnym aktom Európskej únie.
 
Stanovisko
         Z hľadiska vecnej stránky, Ministerstvo spravodlivosti Slovenskej republiky súhlasí s návrhom Výboru Národnej rady Slovenskej republiky pre európske záležitosti na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (tlač 195), avšak súčasne považujeme za nevyhnutné, aby predkladateľa zapracoval do návrhu zákona nasledovné vecné pripomienky:
  
1.	V Čl. I bod 3 [§ 58b ods. 4] za slovo „prípadne“ požadujeme vložiť slová „na základe predchádzajúceho súhlasu“. Je neprípustné, aby Národná rada Slovenskej republiky poverila inú osobu ako poslanca svojím zastupovaním v konaní pred Súdnym dvorom Európskej únie bez súhlasu tejto osoby.
2.	V súvislosti s navrhovaným § 58b ods. 6 upozorňujeme, že procesné pravidlá, ktorými sa riadi Súdny dvor Európskej únie sú veľmi striktné, pokiaľ ide o koncentračnú zásadu v konaní, a po podaní žaloby v zásade nepripúšťajú zmeny alebo doplnenia žalobných návrhov a žalobných dôvodov. Preto navrhujem buď vypustenie tohto ustanovenia, alebo jeho doplnenie slovami „ak to právo Európskej únie pripúšťa.“
Vyššie uvedené pripomienky považuje Ministerstvo spravodlivosti Slovenskej republiky za pripomienky zásadného charakteru.
Okrem uvedených vecných pripomienok odporúča Ministerstvo spravodlivosti Slovenskej republiky zapracovať do návrhu zákona aj tieto legislatívno-technické a vecné pripomienky:
1.	V Čl. I bod 2. odporúčame slová „z pohľadu“ nahradiť slovami „z hľadiska“.
2.	V Čl. I bod 2 odporúčame slová „prerokúva žaloby“ nahradiť slovami „prerokúva a zabezpečuje vyhotovovanie žalôb“.
3.	V Čl. I bod 3 [§ 58b ods. 8] odporúčame slová „ktoré výbor stanoví“ nahradiť slovami „ktoré ustanoví výbor“. 
 
Záver
Ministerstvo spravodlivosti Slovenskej republiky odporúča vláde Slovenskej republiky vysloviť súhlas s predloženým návrhom Výboru Národnej rady Slovenskej republiky pre európske záležitosti na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (tlač 195) a súčasne odporúča vláde Slovenskej republiky vzniesť k navrhovanému zákonu vyššie uvedené pripomienky.